ORDE do 6 de xullo de 2007 pola que se autoriza a implantación das ensinanzas deportivas conducentes ás especialidades de grao medio correspondentes aos títulos de técnico deportivo en fútbol, fútbol sala, baloncesto, balonmán e atletismo en centros públicos para o curso 2007-2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 24/07/2007

O artigo 63 da Lei orgánica 2/2006, do 3 de maio, de educación, establece que as ensinanzas deportivas teñen como finalidade preparar os alumnos para a actividade profesional en relación cunha modalidade ou especialidade deportiva, así como facilitar a súa adaptación á evolución do mundo laboral e deportivo e á cidadanía activa.
O Real decreto 1913/1997, do 19 de decembro (BOE do 23 de xaneiro de 1998), aproba as directrices xerais para a obtención dos títulos de técnicos deportivos, así como as correspondentes ensinanzas mínimas. Esta norma, na súa disposición derradeira segunda, habilita os órganos competentes das comunidades autónomas, no ámbito da súas respectivas competencias, para o desenvolvemento do disposto neste real decreto.
Nesta liña, o Real decreto 254/2004, do 13 de febreiro, o Real decreto 361/2004, do 5 de marzo, o Real decreto 234/2005, do 4 de marzo, establecen, respectivamente, os títulos de técnico deportivo e técnico deportivo superior en atletismo, balonmán e baloncesto, aproban as correspondentes ensinanzas comúns e regulan as probas de acceso a estas ensinanzas.
Por outra parte, mediante o Decreto 353/2003 e Decreto 356/2003, do 11 de setembro, establécense os currículos das especialidades deportivas de grao medio correspondentes aos títulos de técnico deportivo en fútbol e fútbol sala, para a Comunidade Autónoma de Galicia.
En consecuencia, e de acordo co Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, tendo en conta o informe da Dirección Xeral de Formación Profesional e Ensinanzas Especiais e de conformidade coa proposta da Dirección Xeral de Ordenación e Innovación Educativa, esta consellería
DISPÓN:
Primeiro.-Facer pública a oferta educativa en centros públicos das ensinanzas técnico deportivas nas especialidades de fútbol, fútbol sala, baloncesto, balonmán e atletismo, a partir do curso 2007-2008, segundo os datos que figuran no cadro anexo.
Segundo.-A posta en funcionamento destes estudos estará condicionada á existencia dun mínimo de 10 alumnos matriculados na correspondente especialidade deportiva. A condición desta ratio mínima exixida debe poñerse en coñecemento do alumnado no momento da solicitude de matrícula.
Disposición adicional
Sen prexuízo do establecido na disposición segunda desta orde, a Dirección Xeral de Formación Profesional e Ensinanzas Especiais poderá autorizar aquelas ensinanzas que non acaden o número de solicitudes de matrícula suficientes. En canto non se dispoña desta autorización non se poderá formalizar matrícula ningunha.
Disposicións derradeiras
Primeira.-Autorízanse a Dirección Xeral de Formación Profesional e Ensinanzas Especiais e a Dirección Xeral de Ordenación e Innovación Educativa para tomar as medidas precisas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de xullo de 2007.
Laura Sánchez Piñón
Conselleira de Educación e Ordenación Universitaria
Ver referencia pdf "14300D008P017.PDF"